MAROTO ARANZÁBAL (PP, 2014-02-06):
Eskerrik asko, berriz ere.
Rojo andrea, horrenbeste maiteko ez bazintut, ez nuke sinetsiko egin duzun interbentzioa. Carro jaunari interbentzioa sutan jartzea leporatu diozu, eta ez dakit aldamenean dituzun eta bizirik irradiatzen zaituzten korporatiboengandik (kasu honetan legebiltzarkideak) oso hurbil zaudelako den, baina nik esango nuke zuk jarri duzula sutan. (Risas)
Gainera, batez ere IGE hemen dagoelako eta aho-zapore ona utzi behar dugulako lan honetan, nik uste dut aho-zapore ona dela, Maneiro jaunak ere onartu egin baitu, beraz, aho-zapore ona izango da benetan. Gaur goizean lan bat egin da alderdi politiko garrantzitsuen artean (egia esan denak dira garrantzitsuak), adostasun zabala lortu baita, 75. legebiltzarkidea gehitzen zaiona.
Nik uste dut ahalegin hori ahalegin zintzoa dela. Nik zintzotasuna nabaritu dut Carro jaunarengan, eta baita zugan ere, Maeztu jauna! Eta baita Maneiro jaunak egin duen interbentzio laburrean ere. Baina nik uste dut akordio hori lortu ondoren gauzarik egokiena Jaurlaritzari esandakoa betetzeko aukera ematea dela.
Eta uste dut Carro jaunak, bere taldearen ordezkari gisa, oso argi utzi nahi izan duela gauza bat, hain zuzen ere, IGEk hasieratik lortu nahi duen eta Gasteizko udaletik hainbat aldiz eta hemen batzorde bat baino gehiagotan aditzera eman dugun kontua: esparru zehatzagoa, osoagoa eta zorrotzagoa behar dela. Eta esparru hori Administrazioaren hainbat esparrutan gauza daiteke: Espainiako Gobernuan, Eusko Jaurlaritzan, udal-ordenantza eta -erregelamenduetan, bere kasuan aldundietan...
Uhin horretan gaude  - inoiz baino hobeto esana - , Rojo andrea. Baina gaur goizean akordioa sinatu ondoren, akordio hori betetzeko aukera ematea da kontua. Ziur nago hala gertatuko dela.
Maeztu jaunari ere kontu bat argitu nahi nion. Esan du nik lehen pertsonan bizi izan dudala. Kasu honetan, Gasteizko udaletxean osoko bilkuran hartu ditugu. Eta ziurtatzen ahal dizut  - ez dizut ziurtatzen zuk nik bezala egiaztatu duzulako, intentsitate berarekin -  gurasoek bihotzez hitz egiten dutela, barru-barrutik hitz egiten dutela, baina buruarekin pentsatuz zer den euren seme-alabentzako onena.
Eta argi dago egungo esparruak zalantza asko uzten zituela. Argi dago baita ere, eta ez da bi sailetako inori egindako gaitzespena, mezu guztiz kontrajarria ematen zela, bi sailek modu profesionalean eta borondate onez jokatu badute ere. Baina ezingo genuke ulertu, Ibaiondo ikastolako, hiriko beste edozein tokitako edo Euskal Herriko beste edozein tokitako aita edo ama bat bagina, sail batek gelak panelez eta biniloz estaltzeko baimena ematea, horrekin ados egotea eta horren koprotagonista izatea umeak babesteko, eta jolas-denboran lekuz aldatzea "arrautza baten moduan frijitu ez daitezen", horixe gertatu baita, eta beste sailburu bat profesionaltasun berarekin honako hau esaten jardutea  - eta irakurri egingo dizut, jasota gera dadin - . Bestalde, nik ez dakit beste autonomia-erkidego batzuetako sailburuek hori esan eta idatziz jartzen duten. Horregatik balioztatu nahi dut Darpón jaunaren kasuan.
Irakurri egingo dizut. Nire posta elektronikora bidalitako dokumentu bat da, Osakidetzak sinatua, eta honako hau dioena: "Egindako neurketen arabera, Osasun Publikoko Zuzendaritzak kalkulatu du Ibaiondo ikastetxeko adingabeek jasan duten esposizioa oso txikia izan dela; edozein kasutan, wifi eta aparatu elektriko ugariko inguruneetako esposizioaren antzekoa".
Honaino zalantzaren bat izan genezake. Eta honako hau dio gero: "Beraz, ezin dugu espero ikasleen osasunak erasanik izango duenik Lakua hotelean jarritako antenen ondorioz", dakizuen bezala, hortxe baitaude kasu honi eragiten dioten antenak.
Hori da esaten dena. Buruarekin esaten da, jende asko baitago bihotzarekin kezkatuta, eta baita buruarekin ere. Ez dut uste alde horretatik ñabardurarik dagoenik, IGEk primeran azaldu du lehen.
Lehen esan dudan bezala, aho-zapore onarekin geratuko naiz ni. Ez dut aukerarik izan aho batezko erabakiekin bukatzen diren eztabaidetan parte hartzeko. Niri eredu bikaina iruditzen zait. Nahiago nuke, lehen esan dudan bezala, gauza asko egongo balira. Eta uste dut aho batezko akordio batera iristen denean, ez dakit adostasun horretarako bidean kontu dezente lagata, hurrengo minutuan akordioan parte hartu duenari akordioa betetzeko aukera ematea da garrantzitsuena. Eta ziur nago, Legebiltzar honek Jaurlaritzaren gainean duen kontrola kontuan hartuta, halaxe izango dela.
Eta beste gauza bat ere esango dut ikastetxe horretako IGEari buruz (ez dakit Carro jaunak asko ezagutzen dituen. Nik bai, eta beste legebiltzarkide batzuek ere bai): asko mugitu dira eta mugitzen jarraituko dute, legez besteko proposamen hau aparte utzita. Adi-adi egongo dira eta egongo gara gaur onartzen ari garen akordioa betetzen den ala ez, bere termino guztietan betetzen den ala ez, akordio ona delako eta sinatzen ari garenoi buruzko gauza positibo asko esaten duelako.
Eskerrik asko.